SK Úradný vestník Európskej únie C 70/2

Oznámenie týkajúce sa platných vyrovnávacích opatrení na dovoz určitých elektronických mikroobvodov známych ako D-RAMy (dynamic random access memories/dynamické pamäte s náhodným prístupom) s pôvodom z Kórejskej republiky

(2005/C 70/02)

Komisia bola informovaná, že je možné, že vyrovnávacie clo na dovoz určitých elektronických mikroobvodov známych ako D-RAMy (dynamic random access memories/dynamické pamäte s náhodným prístupom) s pôvodom z Kórejskej republiky sa na niektoré dovozy uvedených D-RAMov nevyberajú.

1. Príslušný výrobok

Príslušný výrobok predstavuje určité elektronické mikroobvody známe ako dynamické pamäte s náhodným prístupom (D-RAMy), všetkých typov, hustôt, variácií, či už montované, v spracovaných plátkoch alebo čipoch (matricách), vyrobené procesnou technológiou s použitím polovodiča („MOS“, štruktúra zložená z kovu, oxidu a polovodiča), vrátane komplementárnych MOS typov (CMOS), všetkých hustôt (vrátane budúcich hustôt), bez ohľadu na vybavovaciu rýchlosť, konfiguráciu, balenie alebo kostru, atď., s pôvodom z Kórejskej republiky. Príslušný výrobok takisto zahŕňa D-RAMy obsiahnuté v (neprispôsobených/non-customized) pamäťových moduloch alebo (neprispôsobených) pamäťových doskách, alebo v niektorom inom druhu štruktúrovanej formy, pokiaľ je ich hlavnou funkciou zabezpečiť pamäť.

Príslušný výrobok je momentálne zaradený pod KN kódy 8542 21 11, 8542 21 13, 8542 21 15, 8542 21 17, ex 8542 21 01 (kód TARIC 8542210110), ex 8542 21 05 (kód TARIC 8542210510), ex 8548 90 10 (kód TARIC 8548901010), ex 8473 30 10 (kód TARIC 8473301010) a ex 8473 50 10 (kód TARIC 8473501010). Uvedené KN kódy slúžia v tomto texte iba pre informačné účely.

2. Opatrenia platné v súčasnosti

Platné opatrenia predstavujú konečné vyrovnávacie clo uložené nariadením Rady (ES) č. 1480/2003 (1).

3. Súčasná situácia vzhľadom na dovoz príslušného výrobku

Komisia bola informovaná, že je možné, že vyrovnávacie clo na určité dovozy príslušného výrobku sa nevyberá. Takáto situácia môže vzniknúť, keď D-RAMy, či už zapracované alebo nezapracované do pamäťových modulov, pamäťových dosiek alebo iných štruktúrovaných foriem, takisto obsahujú komponenty alebo D-RAMy nekórejského pôvodu. Zámerom Komisie je prešetriť túto situáciu s cieľom stanoviť, v akom rozsahu sa majú prijať osobitné opatrenia v súlade článkom 24 ods. 3 nariadenia Rady č. 2026/97 (2) (ďalej len „základné nariadenie“), aby sa zabezpečilo, že clo na dovozy príslušného výrobku sa riadne vyberá. Tieto osobitné opatrenia môžu mať formu požiadaviek, ktorými sa zabezpečí vyberanie vyrovnávacieho cla na D-RAMy kórejského pôvodu, zapracované alebo nezapracované do dovezených pamäťových modulov, pamäťových dosiek alebo iných štruktúrovaných foriem. Na tento účel sa pre dovozcov môže zaviesť požiadavka, aby pri dovoze predložili vyhlásenie o pôvode D-RAMov, či už zapracovaných alebo nezapracovaných do pamäťových modulov, pamäťových dosiek alebo iných štruktúrovaných foriem.

4. Postup

Komisia vyzýva zúčastnené strany, aby sa vyjadrili k uvedenej situácii. Okrem toho, v záujme získania informácií, ktoré sú nevyhnutné na prešetrenie situácie, Komisia zašle kópiu tohto oznámenia výrobnému odvetviu Spoločenstva a všetkým združeniam výrobcov v Spoločenstve, vývozcom/výrobcom v Kórejskej republike a dovozcom spolupracujúcich na prešetrovaní, ktoré viedlo k zavedeniu existujúcich opatrení, všetkým združeniam vývozcov/dovozcov, všetkým združeniam dovozcov a orgánom danej vyvážajúcej krajiny. Zúčastnené strany uvedené vyššie alebo iné zainteresované strany môžu v priebehu 40 dní od dátumu uverejnenia tohto oznámenia v Úradnom vestníku Európskej únie Komisii poskytnúť informácie týkajúce sa uvedenej situácie spolu s podpornými dôkazmi.

Komisia môže okrem toho vypočuť zúčastnené strany, pokiaľ predložia žiadosť, ktorá preukáže, že existujú osobitné dôvody na to, aby boli vypočuté. Túto žiadosť treba predložiť v časovej lehote 40 dní.

Všetky podania a žiadosti predložené zúčastnenými stranami musia byť vyhotovené v písomnej forme (nie v elektronickom formáte, ak nie je uvedené inak) a musia uvádzať meno, adresu, e-mailovú adresu, číslo telefónu a faxu a/alebo telexu zúčastnenej strany. Všetky písomné podania, a korešpondencia, ktoré zúčastnené strany poskytli ako dôverné, sa označujú ako „Obmedzené (3)“ a v súlade s článkom 29 ods. 2 základného nariadenia sa k nim pripojí verzia, ktorá nemá dôverný charakter s označením „Na účely kontroly zúčastnenými stranami“.

Adresa Komisie na korešpondenciu:

European Commission Directorate-General for Trade Directorate B Office: J-79 5/16 B-1049 Brussels Fax (+32 2) 295 65 05 Telex COMEU B 21877.

5. Použitie dostupných informácií

Ak zúčastnené strany neposkytnú žiadne informácie týkajúce sa uvedenej situácie v danej časovej lehote, alebo do značnej miery budú zdržiavať šetrenie situácie, zistenia, či už kladné alebo záporné, sa môžu založiť na dostupných informáciách v súlade s článkom 28 základného nariadenia.

Ak sa zistí, že ktorákoľvek zo zúčastnených strán poskytla nepravdivé alebo zavádzajúce informácie, tieto informácie sa nebudú brať do úvahy a môžu sa využiť len dostupné informácie.

Ak niektorá zo zúčastnených strán nespolupracuje alebo spolupracuje iba čiastočne a nálezy sa preto zakladajú na dostupných informáciách podľa článku 28 základného nariadenia, výsledok môže byť pre túto stranu menej priaznivý, než by tomu bolo v prípade jej spolupráce.

(1) Ú. v. EÚ L 212, 22.8.2003, s. 1.

(2) Ú. v. ES L 288, 21.10.1997, s. 1. Nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12).

(3) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s 43). Ide o dôverný dokument podľa článku 29 nariadenia Rady (ES) č. 2026/97 (Ú. v. ES L 288, 21.10.1997, s. 1) a článku 12.4 Dohody Svetovej obchodnej organizácie o dotáciách a vyrovnávacích opatreniach. („ASCM“).